'Ek is regstreeks hier. Ek is nie 'n kat nie' | Maroela Media
'n Texas-distrikhofverhoor wat oor Zoom gehou is, is vir 'n kort rukkie onderbreek ná 'n prokureur gesukkel het om 'n videofilter af te skakel wat hom soos 'n kat laat lyk het.
Beeldmateriaal van die voorval in Brewster-distrik het vinnig versprei nadat regter Roy Ferguson dit Dinsdag op sosiale media gedeel het.
"Belangrike Zoom-wenk: As 'n kind jou rekenaar gebruik, maak seker die filters is afgeskakel voor jy by 'n virtuele verhoor inskakel," het die regter geskryf.
In die video sê regter Ferguson aan prokureur Rod Ponton dat dit lyk of 'n filter in sy video-verstellings aangeskakel is. In 'n stadium sê Ponton sy assistent probeer hom om die filter te verwyder. "Ek is bereid om voort te gaan. Ek is regstreeks hier. Ek is nie 'n kat nie," sê hy.
Ponton het later aan Vice's Motherboard gesê die filter was 'n fout wat sy sekretaresse gemaak het. "Ek het haar rekenaar gebruik en sy het om een of ander rede daardie filter gebruik. Ek het dit uiteindelik afgeskakel en met my gesig vervang."
Hy het gesê die saak het verband gehou met 'n man wat die VSA met onwettige produkte wou verlaat. Volgens hom kon die groep voortgaan met die verhoor sonder die katfilter.
Prokureurs Jerry Phillips en H. Gibbs Bauer was ook by die verhoor ingeskakel.
"Dié prettige oomblikke is 'n byproduk van die regprofessie se toewyding om seker te maak die regstelsel kan in dié uitdagende tye voortgaan," het regter Ferguson later bygevoeg. "Almal het dit met waardigheid hanteer en die prokureur het ongelooflike grasie getoon. Ware professionaliteit!"
Ponton het aan plaaslike media gesê: "As ek die land vir 'n oomblik kan laat lag in dié moeilike tye, dan is ek bly om dit ten koste van myself te doen."
Ondanks 'n waarskuwing dat "enige opname van die beeld of klank van die video verbied word", en 'n boete van $500 of 180 dae tronkstraf tot gevolg kan hê, het die distrikhof ook die grappige voorval op YouTube gedeel. Daar is geen sensitiewe inligting wat in die beeldmateriaal gedeel word nie.
Die BBC berig die filter was deel van Dell-webkamera-sagteware uit ongeveer 2010.
Ek sou nou weer so gelag het, hulle sou my moes wegdra!!
Briljant! Kan nie ophou lag nie! Dankie hiervoor.
Wees bly dit was 'n kat en nie iets anders nie.
Ek het nou lekker gelag. Hy moes net 'n hoed met 'n veer en bootse aangehad het ☺Lyk of die man bo gesukkel het om sy lag te hou